Ålholm
Ålholm er en hovedgård (sædegård) umiddelbart vest for Nysted på Lolland. Gården nævnes i 1328 som tilhørende Christoffer 2., og den var i kronens besiddelse indtil 1725, da den erhvervedes af slægten Raben-Levetzau, der ejede den indtil 1995 som del af grevskabet Christiansholm 1734-1921.
De første bygninger går tilbage til middelalderen, og anlægget opførtes som en befæstede vandborg. Nordfløjen udgør den ældste del med nordvesttårnet og vestgavlen fra 1300-tallets første tiår. Nordøsttårnet stammer fra 1300-tallets slutning; den nuværende højde fik det i 1580'erne, da østfløjen påbegyndtes (1581, ombygget 1779).
I 1889 blev slottet moderniseret og ombygget i nygotisk stil ved Hans J. Holm for Fr. Raben-Levetzau, hvorved borggården opdeltes i to mindre gårde ved opførelsen af to nye tværfløje. Vestpartiet af den oprindelige sydfløj genskabtes i 1944.
En del af slottets indbo blev solgt på auktion ved ejerskiftet i 1995, da det blev overtaget af forretningsmanden Stig Husted-Andersen (1944-2008).
Ålholm Gods omfattede i 2001 2064 ha, heraf halvdelen skov. Større tilkøb og frasalg har siden ændret på godsets størrelse.
Nordvest for hovedbygningen åbnede i 1964 Ålholm Automobil Museum, et af Nordeuropas største veteranbilmuseer. En smalsporsbane med veterantog kørte fra museet gennem den ydre slotspark ud til Østersøen. Museet lukkede i 2007, og bilerne blev bortauktioneret i 2012.